  Майя Бывальцева 20-тӥ коньывуонэ «ДаурТВ» вотэс телеканаллэн эфираз финн-угор крезьгурасьёс сяме пырем йӧскалык инструментъёсын шудозы. «Палэзян» фестиваль Ӵыжы-выжы финн-угор калыкъёслэн нуналъёссылы сӥземын. Со сярысь Удмуртиысь Калыкъёслэн эшъяськон юртсылэн пресс-службаез ивортӥз. Аспӧртэм концертэз котькуд мылкыд карись 19 часысен адӟыны быгатоз. Учкисьёсты финн-угор калыкъёслэн сяме пырем крезьгуро инструментъёссылэн историеныз тодматозы. Ӧнерлыко крезьгурасьёс егит ужъюлтошъёссылы ужан амалъёссы сярысь вералозы. Крезьгуро ӝытэ пыриськозы: - Иван Каменщиков но Пондаш Эдик – Марий Элысь «У ЕН» этно-панк ансамбльысь солистъёс. Иван вашкала пор инструментъёс лэсьтэ но соосын вашкалазэ но туалазэ валчеяса шудэ; - Миклош Дэметер – Румынись Трансильвания улосысь мадьяр крезьгурась, фольклорист, сяме пырем крезьгуро инструментъёсты лэсьтӥсь. - Чудья Жени – Удмуртиысь крезьгурась но суредась, вашкала кубызэз, удмурт калык кырӟанъёсты но туала электрон крезьгурез огазея; - Вероника Фёдорова – Удмуртиысь фольклоръя ӧнерчи, «Азвесям» ансамбле пыриськись, крезен шудыны дышетӥсь; - Ольга Перевозчикова, Удмуртиысь фольклорист, «Азвесям» ансамбле пыриськись, сяме пырем кырӟанъёсты быдэстӥсь; - удмурт егитъёслэн «Шунды» огазеяськонзылэн ёзчиосыз. Тодэ вайытом, 21-тӥ коньывуонэ Удмуртиысь йӧскалык лыдӟетъюртын бесерман кылын «Вортча мадьёс» книгаен тодматон ортчоз.  Тегъёс: Лулчеберет Ижкар Удмуртия йӧскалыклулчеберет финн-угоркалыкъёс крезьгур  